På Vrå Højskole er 25 hundeejere i disse dage samlet til Danmarks eneste hundekursus på højskole. Og for den unge hund Astrid er det især koncentrationen, som kommer på arbejde. - Hun er ikke den mest velopdragende. Det er også en af grundene til, at vi er heroppe, så vi lige kan få bygget lidt mere på, siger Lise Pedersen, der ejer Astrid. Astrid og mor Lise Pedersen fra Solrød på Sjælland er taget hele vejen til Vrå for at bruge en uge sammen til hundekursus. - Jeg var nysgerrig for at se, hvad det egentlig gik ud på. Og så er det jo også en slags måde at holde ferie på, som forhåbentlig også giver et udbytte til os begge to, forklarer Lise Pedersen. Vrimler med kursister Både i uge 28 og uge 29 afholder højskolen de såkaldte 'hundeuger'. Som den eneste i landet. - Jeg synes jo, at det er fantastisk, altså det er det eneste sted, som jeg har hørt, har den her form for hundekurser, erkender Lise Pedersen. Og de har da ramt plet med konceptet. For hurtigt blev begge uger udsolgt. - Det er populært, fordi det ikke findes på andre højskoler. Og så er der mange, som synes, det er rart at komme her og have en uge sammen med andre hundekursister, hvor det er meget mere intensivt, end hvis man bare går til hundetræning, siger Rikke Jung Andersen, som er forretningsfører på Vrå Højskole. Flere af gæsterne har været på kurset flere gange. For hver gang bliver kurset tilpasset hver individuel ejer og hunds udfordringer. For Lise Pedersen og Astrid er det første gang, de er med. Men nok ikke den sidste. Dette års udfordring er koncentrationen. Men heldigvis er Lise Pedersen blevet forsikret om, at det kan have noget med alderen at gøre. Astrid er nemlig teenager. - Vi lærer hele tiden noget nyt, og det er egentlig også det, som jeg ser, som meningen med det. Hvis man ikke kender nogle i forvejen, så kommer man hurtigt til at lære nogle at kende, fordi vi alle har samme interesse, konstaterer Lise Pedersen. Se hele indslaget herunder: En intens uge Hver kursist får sit eget værelse med hunden, hvor de kan hygge. Ellers er der massere af fællesfaciliteter, hvor man kan lære hinanden at kende - både hund og menneske. I snart tre år har Maryann Kayleeope undervist på kurset. - De får i virkeligheden en hygge uge med deres hund. Det vil sige, at selvfølgelig kommer man på Vrå Højskole, fordi man skal have tid til at hygge – både med de andre kursister og sin hund. Og det der i virkelig sker, det er at båndet mellem hund og ejer bliver styrket enormt meget, forklarer Maryann Kayleeope. Kurset har eksisteret i 14 år, og det var det tidligere forstanderpar, som dengang kom på ideen til et hundekursus, som siden har vist sig at være en succes. Ihvertfald når man spørger nogle af de tidligere kursister. - De tager godt imod det og synes, det er fantastisk at komme her. Vi har også mange hundekursister, som kommer igen år efter år, så et eller andet må vi gøre rigtigt, anerkender Rikke Jung Andersen. Og efter en lang uges kursus er Lise Pedersen da også yderst tilfreds. - Det er en hård uge men på den positive måde, for vi er meget trætte om aftenen og sover godt om natten, fordi der er mange nye indtryk. Men vi får begge to noget ud af det, slutter hun.

Referat:
Feriesæsonen er for flere skudt i gang. Men mens andre skal slappe af, så skal nogle lære.